טל סונדק

ביוגרפיה

בילדותו ניגן סונדק בפסנתר והשתתף כזמר ושחקן בפסטיבלי ילדים, באחד מהם הופיע עם שיר שכתב והלחין בעצמו. בנעוריו השתתף ב"להקת הנוער המוזיקלי בישראל" שהופיעה בסגנון סולפג', ובלהקת הנוער הייצוגית של הרצליה, "צליל". סיים לימודי מוזיקה בקונסרבטוריון. 
לאחר שירותו בצה"ל, הופיע במועדון התיאטרון "פאנץ' ליין", לצד עברי לידר, דין דין אביב, יעל דקלבאום ועוד, ככותב שירים ומבצע של "שיר במתנה". באותה תקופה סונדק כתב שירים, שר בפסטיבלים יהודיים שונים, והשתתף במופע "שירים לתמיד" בו עבד לצד המעבדים המוזיקליים אלדד שרים, שלמה גרוניך ודני רובס. כן הופיע כזמר קבוע בתוכנית הטלוויזיה "בטברנה" בערוץ הראשון.
ב-2001 סיים תואר ראשון במדעי ההתנהגות, ובמקביל למד פיתוח קול.

אירוויזיון 2001

בתחרות הקדם-אירוויזיון ב-2001 נבחר סונדק לייצג את ישראל באירוויזיון בקופנהגן, עם שירו "אין דבר", שכתבו שמרית אור ויאיר קלינגר. השיר דורג במקום ה-16 בתחרות.

המשך הקריירה

ב-2002 הופיע במופע משלו, "שירי האהבה שלי", שכלל שירי אהבה ישראליים מכל התקופות, בליווי קלידן. כן השתתף במופע שירי יאיר קלינגר, "דרישת שלום". לאורך השנים הופיע באירועים ופסטיבלים שונים בארץ וברחבי העולם, בין השאר על במות ידועות כגון האולימפיה, pale de congre, pale de sport וקרן היסוד באנגליה. בתקופה זו סיים גם לימודי ניהול באוניברסיטת תל אביב. 
בשנת 2003 החל לעבוד גם כמנהל מוזיקלי ואמנותי של להקות ילדים ונוער ברחבי הארץ. באותה שנה הלחין את השיר "איזה ילד" (מילים: עדית פאנק), שיר שהפך להמנון של "עמותת חיים". העלה מופעים שונים עם להקות הילדים והנוער, ביניהם מופע שכלל 14 שירים שנכתבו על ידי ילדים והולחנו על ידי טל. כן עסק בבימוי טקסים והיה המנהל המוזיקלי של "כישרונטו", תחרות כישרונות צעירים בכפר יונה; בהמשך כתב והלחין את המנון כפר יונה. טל היה גם המנהל המוזיקלי והאמנותי של "פסטירגב" - פסטיבל השירים של תנועת הצופים. ב-2005 הקים בכפר מלל מרכז אמנויות במה בו צוות מדריכים מקצועי עובד עם הילדים לאורך השנה ומעלה מופעים; טל החל לנהל את המרכז מבחינה מוזיקלית ואמנותית.
ב-2005 יצא אלבומו "עף אלייך", בניהולו האמנותי של קלינגר ובהוצאת אן אם סי. בין הכותבים באלבום: לאה שבת, אהוד מנור, עוזי חיטמן, טל שגב ורחל שפירא. 
ב-2006 הופיע סונדק בתפקיד הראשי במחזמר "משה - הסיפור האמיתי" מאת אורן הללי, בהפקת תיאטרון חולון. הוא גם השתתף בדיסק של המופע, שיצא באותה שנה. סונדק המשיך לכתוב ולעבד שירים עבור מוסדות ואגודות שונים, בהם הרשות הלאומית למלחמה בסמים ואלכוהול, מרכז הבנייה הישראלי ובתי ספר שונים. ב-2007 החל להעביר סדנת מחזות זמר וסרטים, שכוללת עיבודים קוליים לשירי סרטים ומחזות. כן ניהל מוזיקלית ואמנותית מופעי "שירי יוצרים" (עם שיריהם של אהוד מנור, נעמי שמר, עוזי חיטמן ועוד), להם כתב עיבודים קוליים חדשים.
בשנת 2009 השתתף במופע "פרחים בקנה" (משירי אפי נצר) ברחבי הארץ. הוא פתח סניף נוסף למרכז אמנויות הבמה שבניהולו, במושב צופית. כתב וביים את המופע "איך קוראים לאהבה שלי", בו הכין עיבודים חדשים לשיריו של יהודה פוליקר. כמו כן הוקלט שיר שהלחין בשם "עוד לפני", על פי ספר שירים ישראלי. ב-2010 נפתחו עוד שני סניפים של מרכזי אמנויות הבמה בניהולו - בבית הספר "כצנלסון" שבכפר סירקין ובבית הספר "מתן" שבמושב מתן. ניהל אמנותית ומוזיקלית את המופע "לשיר איתך", הצדעה לגדולי הזמר העברי. כן הקים את חבורת הזמר "פרוטיאה בכפר".
בשנת 2011 כתב והלחין את המנון מועצה אזורית דרום השרון. החל לנהל מוזיקלית את מקהלות הילדים בסדרת מופעים בצוותא, "המילים ואני" - הצדעה ליוצרים ישראלים שכתבו לילדים. 
ב-2012 יצא שירו "שוב לחזור", שש שנים מאז אלבומו הקודם.
בשנת 2013 כתב, הלחין, עיבד וביים את המחזמר "תביט במראה" בביצוע להקת צעירי דרום השרון, מופע שרץ כארבע שנים באולמות למול תלמידי בתי ספר. המופע קיפל בתוכו סיפור של ילד שנדחה על ידי החברה. המופע הוקדש ונכתב בהשראת סיפורו הטראגי של דויד אל מזרחי ז"ל שהתאבד עקב התעללות של חבריו לכיתה ברשת החברתית.
בשנת 2015 יצא שירו "מאז שארזת את כנפייך" אותו הלחין למילותיה של רחל שפירא והוא הוקדש לאחותו שרון סונדק-בוגין ז"ל.
בשנת 2016 יצא שירו "גיבורים", המנון "עמותת חיים" שכתבו קובי אפללו ואוהד חיטמן.
בשנת 2017 יצא אלבומו "בכל זאת אינני נפרד". האלבום, בהפקתה המוזיקלית של קורין אלאל, מבוסס על שיריו של הנער, המשורר היהודי - גאבור ארדש, שנרצח בשואה. סונדק הלחין את כל שירי האלבום. האלבום יצא לאור בהוצאת "יד ושם" ובאדיבות קרן אריסון, במארז מיוחד שכלל גם את ספר שיריו של ארדש וכן תוכנית חינוכית מיוחדת על הסיפור והשירים, שנכתבה על ידי בית הספר להוראת השואה ב"יד ושם". המארז יצא מלבד לחנויות גם לכל בתי הספר בישראל. האלבום הושק במופע חגיגי בצוותא תל אביב בליווי שבעה נגנים. המופע "בכל זאת אינני נפרד" אושר לסל תרבות ארצי.

חיים אישיים

סונדק נשוי מ-2004 לטלי, שהייתה זמרת ליווי שלו באירוויזיון, ואב לשלוש בנות.